V Bratislavskom kraji môžu rodičia k chorému dieťaťu v čase, keď už obvodní lekári spravidla neordinujú, zavolať lekára aj domov.
Neštátne lekárske zariadenie po podpísaní zmluvy túto službu ponúka za mesačný poplatok, ktorý sa pohybuje okolo 300 až 400 korún.
Návštevná služba je dostupná v pracovné dni od 18.00 do 6.00, cez víkendy a sviatky 24 hodín denne. Lekár dieťa vyšetrí a napíše tiež správu pre ošetrujúceho lekára. "Predpíše, kúpi a prinesie aj lieky," povedal konateľ zariadenia Dalibor Martišovič. "Za lieky sa nič nedopláca, ich cenu zahŕňa mesačný poplatok," dodal.
V tíme pracujú lekári s dlhodobou praxou. Na vyšetrenie v domácom prostredí používajú mobilné prístroje. Ich pomoc vyhľadávajú aj cudzinci, no ako povedal Martišovič, zámerom bolo, vytvoriť služby pre obyvateľov kraja.
O zdravotných problémoch dieťaťa sa rodičia môžu s lekárom poradiť aj cez telefón v rámci konzultačnej služby. Lekárovi sa dovolajú v rovnakom čase, v akom funguje návštevná služba. Bližšie informácie sú na stránke www.prevasedieta.sk.